Edizzjoni Provviżorja
DIGRIET TAL-QORTI TAL-ĠUSTIZZJA (It-Tmien Awla)
18 ta’ Diċembru 2025 (*)
“Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Risposta li ma tħalli ebda dubju raġonevoli – Agrikoltura u sajd – Prodotti organiċi – Regolament (UE) 2018/848 – Artikolu 3, il-punt 52 – Kunċett ta’ ‘ttikkettjar’ – Kunċett ta’ ‘tikketta’ – Artikolu 3, il-punt 53 – Kunċett ta’ ‘reklamar’ – Artikolu 30(1) – Prodotti b’termini li jirreferu għall-produzzjoni organika – Artikolu 32(1)(a) – Obbligu li jiġi indikat fuq it-tikketta n-numru tal-kodiċi tal-awtorità jew tal-korp ta’ kontroll li għaliha/għalih huwa suġġett l-operatur li wettaq l-aħħar produzzjoni jew preparazzjoni – Inapplikabbiltà għal fuljetti ta’reklamar li jippromwovu dawn il-prodotti”
Fil-Kawża C‑745/24,
li għandha bħala suġġett talba għal deċiżjoni preliminari skont l-Artikolu 267TFUE, imressqa mil-Landgericht Saarbrücken (il-Qorti Reġjonali ta’ Saarbrücken, il-Ġermanja), permezz ta’ deċiżjoni tal-24 ta’ Settembru 2024, li waslet fil-Qorti tal-Ġustizzja fl-24 ta’ Ottubru 2024, fil-proċedura
Verband Sozialer Wettbewerb eV
vs
GLOBUS Handelshof GmbH & Co. KG,
IL-QORTI TAL-ĠUSTIZZJA (It-Tmien Awla),
komposta minn O. Spineanu-Matei, Presidenta tal-Awla, S. Rodin u N. Piçarra (Relatur), Imħallfin,
Avukat Ġenerali: T. Ćapeta,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal Verband Sozialer Wettbewerb eV, minn R. Welzel, Rechtsanwalt,
–        għal GLOBUS Handelshof GmbH & Co. KG, minn M. Grube, Rechtsanwalt,
–        għall-Kummissjoni Ewropea, minn A. Dawes u M. Zerwes, bħala aġenti,
wara li rat id-deċiżjoni meħuda, wara li nstemgħet l-Avukata Ġenerali, li tagħti deċiżjoni permezz ta’ digriet motivat, konformement mal-Artikolu 99 tar-Regoli tal-Proċedura tal-Qorti tal-Ġustizzja,
tagħti l-preżenti
Digriet
1        It-talba għal deċiżjoni preliminari tirrigwarda l-interpretazzjoni tad-dispożizzjonijiet moqrija flimkien tal-Artikolu 32(1)(a), tal-punti 52 u 53 tal-Artikolu 3 u tal-Artikolu 30(1) tar-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (ĠU 2018, L 150, p. 1).
2        Din it-talba tressqet fil-kuntest ta’ azzjoni għal inibizzjoni mressqa minn Verband Sozialer Wettbewerb eV (iktar ’il quddiem “VSW”), assoċjazzjoni li tiġġieled kontra l-kompetizzjoni żleali, kontra GLOBUS Handelshof GmbH & Co. KG (iktar ’il quddiem “Globus”), kumpannija li topera diversi hypermarkets, intiża sabiex din tal-aħħar tiġi pprojbita milli tippromwovi prodotti organiċi fil-fuljetti ta’ reklamar tagħha mingħajr ma tindika n-numru tal-kodiċi tal-awtorità jew tal-korp ta’ kontroll li għaliha/għalih huwa suġġett l-operatur li wettaq l-aħħar produzzjoni jew preparazzjoni, fis-sens tal-Artikolu 32(1)(a) ta’ dan ir-regolament.
Il-kuntest ġuridiku
3        Il-premessi 6, 9, 15, 17 u 73 tar-Regolament 2018/848 jipprovdu:
“(6)      Fid-dawl tal-objettivi tal-politika tal-Unjoni [Ewropea] dwar il-produzzjoni organika, jenħtieġ li l-qafas legali stabbilit għall-implimentazzjoni ta’ dik il-politika jkollu l-għan li jiżgura kompetizzjoni ġusta u l-funzjonament tajjeb tas-suq intern fil-prodotti organiċi, li jżomm u jiġġustifika l-fiduċja tal-konsumatur fil-prodotti bit-tikketta organika, u li jipprovdi kondizzjonijiet li taħthom il-politika tista’ tagħmel progress f’konformità mal-iżviluppi tal-produzzjoni u tas-suq.
[...]
(9)      Fid-dawl tal-evoluzzjoni dinamika tas-settur organiku, ir-Regolament tal-Kunsill (KE) Nru 834/2007 [tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda r-Regolament (KEE) Nru 2029/91 (ĠU 2007, L 189, p. 1)] identifika l-ħtieġa ta’ eżami futur tar-regoli tal-Unjoni dwar il-produzzjoni organika, b’kont meħud tal-esperjenza miksuba mill-applikazzjoni ta’ dawk ir-regoli. Ir-riżultati ta’ dak l-eżami mwettaq mill-Kummissjoni juru li l-qafas legali tal-Unjoni li jirregola l-produzzjoni organika jenħtieġ li jiġi mtejjeb biex jiġu previsti r-regoli li jikkorrispondu għall-aspettattivi għoljin tal-konsumaturi u li jiggarantixxu ċarezza suffiċjenti għal dawk li huma indirizzati lejhom. Għaldaqstant, jenħtieġ li r-Regolament (KE) Nru 834/2007 jitħassar u jiġi sostitwit b’Regolament ġdid.
[...]
(15)      Proġetti ta’ riċerka wrew li l-fiduċja tal-konsumatur hija kruċjali fis-suq tal-ikel organiku. Fuq perijodu ta’ żmien twil, ir-regoli li mhumiex affidabbli jistgħu jipperikolaw il-fiduċja pubblika u jwasslu għall-falliment tas-suq. Għaldaqstant, jenħtieġ li l-iżvilupp sostenibbli tal-produzzjoni organika fl-Unjoni jkun ibbażat fuq regoli sodi dwar il-produzzjoni li huma armonizzati fil-livell tal-Unjoni u li jissodisfaw l-aspettattivi tal-operaturi u tal-konsumaturi rigward il-kwalità tal-prodotti organiċi u l-konformità mal-prinċipji u r-regoli stabbiliti f’dan ir-Regolament.
[...]
(17)      Jenħtieġ li dan ir-Regolament jipprovdi l-bażi għall-iżvilupp sostenibbli tal-produzzjoni organika u l-effetti pożittivi tagħha fuq l-ambjent, filwaqt li jiżgura l-funzjonament effettiv tas-suq intern fil-prodotti organiċi kif ukoll il-kompetizzjoni ġusta, biex b’hekk il-bdiewa jiġu megħjuna jiksbu introjtu ġust, tiġi żgurata l-fiduċja tal-konsumatur, jiġu protetti l-interessi tal-konsumaturi u jiġu inkoraġġuti kanali ta’ distribuzzjoni qosra u produzzjonijiet lokali. Jenħtieġ li dawn l-objettivi jinkisbu permezz tal-konformità mal-prinċipji ġenerali u speċifiċi u mar-regoli dwar il-produzzjoni ġenerali u dettaljati applikabbli għall-produzzjoni organika.
[...]
(73)      Jenħtieġ li t-tikkettar ta’ prodotti agrikoli u oġġetti tal-ikel ikun soġġett għar-regoli ġenerali stabbiliti fir-Regolament (UE) Nru 1169/2011 tal-Parlament Ewropew u tal-Kunsill [tal-25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU 2011, L 304, p. 18)], u b’mod partikolari għad-dispożizzjonijiet bl-għan li jipprevjenu tikkettar li jista’ jfixkel lil jew iqarraq bil-konsumaturi. Barra minn hekk, jenħtieġ li f’dan ir-Regolament jiġu stabbiliti dispożizzjonijiet speċifiċi marbuta mat-tikkettar ta’ prodotti organiċi u dawk fil-fażi ta’ konverżjoni. Jenħtieġ li dawn jipproteġu kemm l-interessi tal-operaturi, biex ikollhom il-prodotti tagħhom fis-suq identifikati b’mod ċar u korrett u jgawdu minn kondizzjonijiet ta’ kompetizzjoni ġusti, kif ukoll l-interessi tal-konsumaturi li jkunu jistgħu jagħmlu għażliet infurmati.”
4        L-Artikolu 1 tar-Regolament 2018/848, intitolat “Suġġett”, jipprovdi:
“Dan ir-Regolament jistabbilixxi l-prinċipji tal-produzzjoni organika u jistipula r-regoli dwar il-produzzjoni organika, iċ-ċertifikazzjoni relatata u l-użu ta’ indikazzjonijiet li jirreferu għall-produzzjoni organika fit-tikkettar u r-reklamar, kif ukoll ir-regoli dwar kontrolli addizzjonali għal dawk stipulati fir-Regolament (UE) 2017/625 [tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (ĠU 2017, L 95, p. 1)].”
5        L-Artikolu 3 tar-Regolament Nru 2018/848, intitolat “Definizzjonijiet”, jipprevedi, fil-punti 52 u 53 tiegħu:
“(52)      ‘tikkettar’ tfisser kwalunkwe kelma, dettall, marka kummerċjali, isem tad-ditta, materjal bl-istampi jew simbolu li jirrigwarda prodott li jitqiegħed fuq kwalunkwe ippakkjar, dokument, avviż, tikketta, ċurkett jew kullar li jakkumpanja jew jirreferi għal dak il-prodott;
(53)      ‘reklamar’ tfisser kull preżentazzjoni ta’ prodotti għall-pubbliku, bi kwalunkwe mezz minbarra tikketta, li hija maħsuba biex tinfluwenza jew x’aktarx tinfluwenza u tifforma attitudni, twemmin u mġiba sabiex jiġi promoss direttament jew indirettament il-bejgħ ta’ prodotti”.
6        L-Artikolu 30 ta’ dan ir-regolament, intitolat “Użu ta’ termini li jirreferu għall-produzzjoni organika”, huwa redatt kif ġej:
“1.      Għall-finijiet ta’ dan ir-Regolament, prodott għandu jitqies li jinkludi t-termini li jirreferu għall-produzzjoni organika fejn, fuq it-tikketta, fil-materjal tar-reklamar jew f’dokumenti kummerċjali, tali prodott, l-ingredjenti tiegħu jew il-materjali tal-għalf użati fil-produzzjoni tiegħu jiġu deskritti f’termini li jissuġġerixxu lix-xerrej li l-prodott, l-ingredjenti jew il-materjali tal-għalf ikunu ġew prodotti f’konformità ma’ dan ir-Regolament. B’mod partikolari, it-termini elenkati fl-Anness IV u d-derivattivi u d-diminuttivi tagħhom, bħal ‘bio’, u ‘eko’, kemm jekk waħidhom kif ukoll jekk ikkombinati, jistgħu jintużaw fl-Unjoni kollha u bi kwalunkwe lingwa elenkata f’dak l-Anness għat-tikkettar u r-reklamar ta’ prodotti msemmija fl-Artikolu 2(1) li jikkonformaw ma’ dan ir-Regolament.
2.      Għall-prodotti msemmijin fl-Artikolu 2(1), it-termini msemmija fil-paragrafu 1 ta’ dan l-Artikolu ma għandhomx jintużaw imkien fl-Unjoni, fl-ebda lingwa elenkata fl-Anness IV għat-tikkettar, il-materjal tar-reklamar jew id-dokumenti kummerċjali ta’ prodott li ma jikkonformax ma’ dan ir-Regolament.
Barra minn hekk, l-ebda terminu, inklużi termini użati f’marki kummerċjali jew ismijiet ta’ kumpanniji, jew prattiki ma għandu jintuża fit-tikkettar jew fir-reklamar jekk dawn jistgħu jfixklu lill-konsumatur jew lill-utent billi jissuġġerixxi li prodott jew l-ingredjenti tiegħu jikkonformaw ma’ dan ir-Regolament.
[...]”
7        L-Artikolu 32 tal-imsemmi regolament, intitolat “Indikazzjonijiet obbligatorji”, jipprevedi:
“1.      Fejn prodotti jkollhom termini kif imsemmija fl-Artikolu 30(1), inkluż prodotti ttikkettati bħala prodotti fil-fażi ta’ konverżjoni f’konformità mal-Artikolu 30(3):
(a)      in-numru tal-kodiċi tal-awtorità ta’ kontroll jew tal-korp ta’ kontroll li għalihom hu soġġett l-operatur li wettaq l-aħħar produzzjoni jew preparazzjoni, għandu jidher ukoll fuq it-tikketta; u
[...]
3.      L-indikazzjonijiet imsemmija fil-paragrafi 1 u 2 ta’ dan l-Artikolu u fl-Artikolu 33(3) għandhom ikunu mmarkati f’post kospikwu b’tali mod li jkunu faċilment viżibbli, u għandhom ikunu ċari, leġġibbli u indelibbli.
[...]”
8        L-Artikolu 33 tal-istess regolament, intitolat “Logo tal-produzzjoni organika tal-Unjoni Ewropea”, jipprovdi, fil-paragrafu 1 tiegħu:
“Il-logo tal-produzzjoni organika tal-Unjoni Ewropea jista’ jintuża fit-tikkettar, fil-preżentazzjoni u fir-reklamar ta’ prodotti li jikkonformaw ma’ dan ir-Regolament.
[...]”
Il-kawża prinċipali u d-domandi preliminari
9        Globus, kumpannija tal-grupp ta’ distribuzzjoni Globus St. Wendel, topera hypermarkets fil-Ġermanja. Fix-xhur ta’ Jannar u Frar 2024, din il-kumpannija qassmet f’Gera (il-Ġermanja) u fl-inħawi tagħha fuljetti ta’ reklamar li jippromwovu, b’mod partikolari, diversi prodotti tal-ikel ippreżentati bl-indikazzjoni “bio” u bil-logo ta’ produzzjoni organika tal-Unjoni, iżda mingħajr ma kienu akkumpanjati min-numru tal-kodiċi tal-awtorità jew tal-korp ta’ kontroll li għaliha/għalih huwa suġġett l-operatur li wettaq l-aħħar produzzjoni jew preparazzjoni, imsemmi fl-Artikolu 32(1)(a) tar-Regolament 2018/848.
10      VSW adixxiet lil-Landgericht Saarbrücken (il-Qorti Reġjonali ta’ Saarbrücken, il-Ġermanja), li hija l-qorti tar-rinviju, b’azzjoni għal inibizzjoni kontra Globus intiża sabiex din tal-aħħar tiġi pprojbita milli tippromwovi prodotti organiċi fil-fuljetti ta’ reklamar tagħha mingħajr ma tindika dan in-numru tal-kodiċi. VSW ssostni li l-kunċett wiesa’ ta’ “ttikkettjar” imsemmi fl-Artikolu 30(1) tar-Regolament 2018/848, li għalih jirreferi l-Artikolu 32(1) ta’ dan ir-regolament, ikopri kemm l- “ittikkettjar”, fis-sens strett tal-punt 52 tal-Artikolu 3 tiegħu, kif ukoll ir-“reklamar”, fis-sens tal-punt 53 tal-Artikolu 3 tal-imsemmi regolament. Dan ir-riferiment għalhekk jestendi għar-reklamar dwar il-prodotti organiċi l-obbligu li jiġi indikat l-imsemmi numru tal-kodiċi, previst fl-Artikolu 32(1)(a) tal-istess regolament. Il-verżjonijiet bil-lingwa Ingliża u bil-lingwa Franċiż ta’ dawn id-dispożizzjonijiet huma iktar espliċiti fuq dan il-punt mill-verżjoni Ġermaniża.
11      Globus, min-naħa tagħha, issostni li l-punti 52 u 53 tal-Artikolu 3 tar-Regolament 2018/848 jagħmlu distinzjoni ċara fir-rigward tal-ittikkettjar tar-reklamar u li l-Artikolu 30(1) ta’ dan ir-regolament ma jippermettix li dawn iż-żewġ kunċetti jiġu assimilati. L-obbligi relatati mal-prodotti deskritti bħala prodotti organiċi għandhom jiġu applikati biss għall-flussi fiżiċi tal-merkanzija u għad-dokumenti li jakkumpanjawhom, bl-esklużjoni tal-fuljetti ta’ reklamar. Għaldaqstant, l-indikazzjoni tan-numru tal-kodiċi tal-awtorità jew tal-korp ta’ kontroll imsemmi fl-Artikolu 32(1)(a) tal-imsemmi regolament għandha tidher biss fuq il-prodott innifsu. Globus iżżid li, kieku dan l-obbligu kellu jiġi estiż għal fuljetti ta’ reklamar bħal dawk inkwistjoni fil-kawża prinċipali, ikun impossibbli, fil-prattika, li dan l-obbligu jiġi implimentat. Fil-fatt, fil-mument li dawn il-fuljetti jkunu qegħdin jiġu prodotti, hija tkun għadha ma tafx l-operatur jew l-operaturi responsabbli mill-kunsinna tal-prodotti deskritti bħala prodotti organiċi u għalhekk ma tkunx tista’ tidentifika l-awtorità jew il-korp ta’ kontroll li għaliha/għalih dawn l-operaturi jkunu suġġetti.
12      Il-qorti tar-rinviju tirrileva li l-espressjoni “jew jirreferi għal dak il-prodott”, li tinsab, mal-espressjoni “li jakkumpanja”, fid-definizzjoni tal-kunċett ta’ “ttikkettjar”, fil-punt 52 tal-Artikolu 3 tar-Regolament 2018/848, tista’, kif issostni VSW, tinkludi r-“reklamar”, fis-sens tal-punt 53 tal-Artikolu 3 ta’ dan ir-regolament. Fil-fatt, sa fejn il-fuljetti ta’ reklamar, bħal dawk inkwistjoni fil-kawża prinċipali, “jirreferu” għall-prodotti organiċi li huma ppreżentati fihom, dawn jistgħu jitqiesu li huma forma ta’ “ttikkettjar”.
13      Sabiex teskludi l-fuljetti ta’ reklamar inkwistjoni fil-kawża prinċipali mill-kunċett ta’ “ttikkettjar”, fis-sens tal-punt 52 tal-Artikolu 3 tar-Regolament 2018/848, din il-qorti tagħmel distinzjoni bejn ir-reklamar ġenerali, li huwa differenti mill-prodott ikkonċernat, u r-reklamar speċifiku, li huwa qrib tiegħu, distinzjoni li hija tibbaża b’mod partikolari fuq l-Artikolu 32(3) ta’ dan ir-regolament. L-imsemmija qorti tiddeduċi mill-obbligu previst fih li jiġu inklużi l-indikazzjonijiet imsemmija fil-paragrafu 1 ta’ dan l-artikolu f’post apparenti, b’mod li jkunu faċilment viżibbli kif ukoll li jinqraw b’mod ċar u li ma jitħassrux, li din id-dispożizzjoni tal-aħħar tipikament tirrigwarda l-ittikkettjar tal-prodott innifsu u mhux ir-reklamar fiżikament imbiegħed minnu, bħal dawn il-fuljetti.
14      Barra minn hekk, il-qorti tar-rinviju tqis li l-Artikolu 30(1) tar-Regolament 2018/848, li hija tinterpreta fis-sens li “l-prodotti għandhom ikunu akkumpanjati mill-informazzjoni neċessarja”, ma jeżiġix li l-fuljetti ta’ reklamar, fiżikament separati mill-prodotti li huma deskritti fihom bil-kliem “bio” jew “eko”, jindikaw in-numru tal-kodiċi msemmi fl-Artikolu 32(1)(a) ta’ dan ir-regolament, peress li l-konsumaturi jistgħu jiksbu tali informazzjoni waqt ix-xiri ta’ dawn il-prodotti. Hija żżid li din il-konklużjoni tirriżulta b’mod ċar mill-verżjoni Ingliża ta’ din id-dispożizzjoni tal-aħħar, peress li l-kelma “labelling” ma tkoprix ir-reklamar.
15      Bħal Globus, il-qorti tar-rinviju tirrileva li, fil-mument tal-preparazzjoni tal-fuljett ta’ reklamar, il-bejjiegħ ma jkunx neċessarjament jaf l-identità tal-operatur li ser jikkunsinna l-prodotti organiċi u lanqas, konsegwentement, dik tal-awtorità jew tal-korp ta’ kontroll imsemmija f’dan l-Artikolu 32(1)(a).
16      F’dawn iċ-ċirkustanzi l-Landgericht Saarbrücken (il-Qorti Reġjonali ta’ Saarbrücken) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Id-dritt tal-Unjoni, b’mod partikolari fir-rigward tar-Regolament [2018/848], għandu jiġi interpretat fis-sens li prospett pubbliċitarju ta’ katina kummerċjali, iddistribwit fi djar ta’ konsumaturi u li jkollu wkoll bħala suġġett, fost numru kbir ta’ prodotti oħra, prodotti organiċi fis-sens ta’ dan ir-regolament, għandu jinkludi indikazzjoni tan-numru tal-kodiċi tal-awtorità ta’ kontroll jew tal-korp ta’ kontroll kompetenti, jiġifieri, il-korp li jkun suġġett għalih l-operatur li wettaq l-aħħar operazzjoni ta’ produzzjoni jew ta’ preparazzjoni?
2)      (a)      Il-punt 52 tal-Artikolu 3 tar-Regolament 2018/848 għandu jiġi interpretat fis-sens li kwalunkwe ‘reklamar’ ta’ prodott organiku fis-sens tal-punt 53 tal-Artikolu 3 tar-Regolament huwa wkoll “tikkettar” ta’ dan l-istess prodott fis-sens tal-punt 52 tal-Artikolu 3 tar-Regolament?
(b)      Mill-Artikolu 32(1) tar-Regolament 2018/848, b’riferiment għall-Artikolu 30(1) ta’ dan ir-regolament, jirriżulta li hemm obbligu ta’ indikazzjoni tan-numru tal-kodiċi tal-korp ta’ kontroll anki għal reklamar li huwa fiżikament separat mill-prodott fejn, fl-ittikkettar, fir-reklamar jew f’dokumenti kummerċjali l-prodott jiġi deskritt f’termini li jissuġġerixxu lix-xerrej li l-prodott tal-ikel joriġina minn produzzjoni organika/bijoloġika?
(c)      Dan japplika wkoll meta l-grossist jippromwovi prodotti ta’ produttur li (jistgħu) joriġinaw minn fabbriki differenti u li jiġu vverifikati minn korpi ta’ kontroll differenti?
(d)      Fil-każ li l-punti (a) sa (c) tat-tieni domanda ma jistgħux jingħataw risposta ċara fl-affermattiv jew fin-negattiv, skont liema kriterji, jekk applikabbli, għandha ssir distinzjoni bejn il-punt (a) tat-tieni domanda u l-punt (b) tat-tieni domanda?”
Fuq id-domandi preliminari
17      Skont l-Artikolu 99 tar-Regoli tal-Proċedura tal-Qorti tal-Ġustizzja, din tista’, f’kull ħin, fuq proposta tal-Imħallef Relatur u wara li tkun semgħet lill-Avukat Ġenerali, tiddeċiedi permezz ta’ digriet motivat meta r-risposta għad-domanda preliminari tkun tista’ tiġi dedotta b’mod ċar mill-ġurisprudenza jew meta din ir-risposta ma tkun tħalli lok għal ebda dubju raġonevoli.
18      Hemm lok li din id-dispożizzjoni tiġi applikata f’din il-kawża, peress li r-risposta għad-domandi magħmula mill-qorti tar-rinviju ma tħalli lok għal ebda dubju raġonevoli.
19      Permezz tad-domandi tagħha, li għandhom jiġu eżaminati flimkien, din il-qorti tistaqsi, essenzjalment, jekk l-Artikolu 32(1)(a) tar-Regolament 2018/848, moqri flimkien mal-punti 52 u 53 tal-Artikolu 3 kif ukoll mal-Artikolu 30(1) tiegħu, għandux jiġi interpretat fis-sens li l-obbligu li jiġi indikat in-numru tal-kodiċi tal-awtorità jew tal-korp ta’ kontroll li għaliha/għalih
ikun suġġett l-operatur li jkun wettaq l-aħħar produzzjoni jew preparazzjoni ma jestendix għall-fuljetti ta’ reklamar fiżikament separati mill-prodotti organiċi li huma jippromwovu.
20      L-Artikolu 32(1)(a) tar-Regolament 2018/848 jipprevedi, fil-verżjoni tiegħu bil-lingwa Franċiża, l-obbligu li fuq it-“tikketta” ta’ kull prodott li juri l-kliem imsemmija fl-Artikolu 30(1) ta’ dan ir-regolament, bħal “bio” jew “eko”, jiġi indikat in-numru tal-kodiċi tal-awtorità jew tal-korp ta’ kontroll li għaliha/għalih ikun suġġett l-operatur li jkun wettaq l-aħħar produzzjoni jew preparazzjoni.
21      Kif jirriżulta mill-punt 52 tal-Artikolu 3 ta’ dan ir-regolament, l-“étiquette”, fil-verżjoni bil-lingwa Franċiża (“Etikett” u “label” fil-verżjoni bil-lingwa Ġermaniż u fil-verżjoni bil-lingwa Ingliża, rispettivament), jikkostitwixxi, bl-istess mod bħal kwalunkwe ppakkjar, dokument, avviż, ċurkett jew kullar, mezz jew forma ta’ “ttikkettjar”. Dan il-kunċett tal-aħħar jinkludi r-riferimenti, l-indikazzjonijiet, il-marki kummerċjali jew l-ismijiet kummerċjali, l-istampi jew is-simboli relatati mal-prodott li jidher fuq dawn il-mezzi. Il-kunċett ta’ “ttikkettjar” huwa għalhekk iddefinit b’mod iktar wiesa’ mill-kunċett ta’ “tikketta” u ma għandux jiġi konfuż miegħu.
22      Min-naħa l-oħra, fil-verżjoni bil-lingwa Ġermaniża u f’dik bil-lingwa Ingliża, l-Artikolu 32(1)(a) tar-Regolament 2018/848 juża l-kliem “Kennzeichnung” u “labelling”, rispettivament, fejn dawn iż-żewġ termini jikkorrispondu għall-kunċett ta’ “ttikkettjar”, fis-sens tal-punt 52 tal-Artikolu 3 ta’ dan ir-regolament, u mhux għal dak ta’ “tikketta”.
23      Barra minn hekk, il-kunċett ta’ “reklamar” huwa ddefinit fil-punt 53 tal-Artikolu 3 tar-Regolament 2018/848, fil-verżjoni tiegħu bil-lingwa Franċiża, bħala “toute présentation de produits à l’attention du public, par tout moyen autre que l’étiquetage, qui vise ou est de nature à influencer et façonner les attitudes, les opinions et les comportements afin de promouvoir directement ou indirectement la vente”. B’mod partikolari, mill-espressjoni “par tout moyen autre que l’étiquetage” (“bi kwalunkwe mezz minbarra tikketta”) jirriżulta li l-kunċett ta’ “publicité” (“reklamar”), fis-sens ta’ din id-dispożizzjoni, u dak ta’ “étiquetage” (“ittikkettjar”), fis-sens tal-punt 52 ta’ dan l-artikolu, jeskludu lil xulxin reċiprokament.
24      Madankollu, fil-verżjoni bil-lingwa Ġermaniża u f’dik bil-lingwa Ingliża, il-punt 53 tal-Artikolu 3 tar-Regolament 2018/848 jeskludi mill-kunċett ta’ “reklamar” biss, rispettivament, l-“Etikett” (“mit anderen Mitteln als einem Etikett”) u l-“label” (“by any means other than a label”). Issa, kif ġie rrilevat fil-punt 21 ta’ dan id-digriet, dawn it-termini jikkorrispondu għal dak ta’ “tikketta”, li huwa wieħed mill-mezzi jew forom ta’ “ttikkettjar” elenkati fil-punt 52 ta’ dan l-artikolu. Fid-dawl tal-formulazzjoni tal-punt 53 tal-Artikolu 3 ta’ dan ir-regolament f’dawn iż-żewġ verżjonijiet lingwistiċi, il-qorti tar-rinviju tosserva li fuljett ta’ reklamar bħal dak inkwistjoni fil-kawża prinċipali jista’ jitqies bħala forma ta’ ttikkettjar, sa fejn, anki jekk ma “jakkumpanjax” prodott organiku, huwa “jirreferi” għal tali prodott.
25      Il-Qorti tal-Ġustizzja ripetutament qieset li l-formulazzjoni użata f’waħda mill-verżjonijiet lingwistiċi ta’ dispożizzjoni tad-dritt tal-Unjoni ma tistax isservi bħala bażi unika għall-interpretazzjoni tagħha u lanqas ma tista’ tingħata prijorità fil-konfront tal-verżjonijiet lingwistiċi l-oħra. Fil-fatt, id-dispożizzjonijiet tad-dritt tal-Unjoni għandhom jiġu interpretati u applikati b’mod uniformi, fid-dawl tal-verżjonijiet stabbiliti fil-lingwi kollha tal-Unjoni. Fil-każ ta’ nuqqas ta’ qbil bejn id-diversi verżjonijiet lingwistiċi ta’ test tad-dritt tal-Unjoni, id-dispożizzjoni inkwistjoni għandha tiġi interpretata fid-dawl tal-kuntest tagħha u tal-għanijiet imfittxija mil-leġiżlazzjoni li minnha tifforma parti (sentenzi tal-5 ta’ Frar 2015, M. et, C‑627/13 u C‑2/14, EU:C:2015:59, punti 48 u 49, kif ukoll tat-18 ta’ Settembru 2019, VIPA, C‑222/18, EU:C:2019:751, punt 37).
26      F’dan ir-rigward, għandu jiġi rrilevat, fl-ewwel lok, li, fl-ebda waħda mill-verżjonijiet lingwistiċi tar-Regolament 2018/848, il-kelma “reklamar”, irrispettivament mill-forma tagħha, ma tinsab fost il-mezzi jew il-forom ta’ ttikkettjar elenkati fil-punt 52 tal-Artikolu 3 ta’ dan ir-regolament, jiġifieri “kwalunkwe ippakkjar, dokument, avviż, tikketta, ċurkett jew kullar”. Għaldaqstant, il-formulazzjoni ta’ din id-dispożizzjoni ma tippermettix li r-“reklamar” jiġi kklassifikat bħala forma ta’ “ttikkettjar” u lanqas ma tippermetti li dawn iż-żewġ kunċetti jiġu assimilati.
27      Fit-tieni lok, l-użu simultanju tat-termini “ttikkettjar” u “reklamar” f’diversi dispożizzjonijiet tar-Regolament 2018/848, b’mod partikolari fl-Artikolu 1 tiegħu, fl-Artikolu 30(1) u (2) tiegħu, kif ukoll fl-Artikolu 33(1) tiegħu, jindika li dan ir-regolament jagħmel distinzjoni sistematika bejn dawn iż-żewġ kunċetti, mingħajr ma l-ewwel wieħed jista’ jitqies li jinkludi t-tieni wieħed.
28      Minn dan isegwi li r-“reklamar” ma jistax għalhekk jikkostitwixxi forma ta’ “ttikkettjar”, fis-sens tal-punt 52 tal-Artikolu 3 tal-imsemmi regolament, kif jirriżulta b’mod partikolarment ċar mill-verżjoni bil-lingwa Franċiża tal-punt 53 tal-Artikolu 3 tal-istess regolament, li jiddefinixxih bħala “kwalunkwe mezz minbarra tikketta”.
29      Fit-tielet lok, kif tirrileva l-qorti tar-rinviju, ir-rekwiżit stabbilit fl-Artikolu 32(3) tar-Regolament 2018/848, li n-numru tal-kodiċi tal-awtorità jew tal-korp regolatorju, imsemmi fil-paragrafu 1(a) ta’ dan l-artikolu, għandu jitniżżel f’post li jidher, b’mod li jkun faċilment viżibbli u leġibbli b’mod ċar u li ma jitħassarx, jirrigwarda neċessarjament l-“ittikkettjar” tal-prodott innifsu, fis-sens tal-punt 52 tal-Artikolu 3 ta’ dan ir-regolament, u jeskludi għalhekk ir-reklamar fiżikament separat ta’ dan il-prodott, bħall-fuljetti ta’ reklamar inkwistjoni fil-kawża prinċipali.
30      Fir-raba’ lok, kuntrarjament għall-allegazzjonijiet ta’ VSW, l-Artikolu 30(1) tar-Regolament 2018/848 ma jistax jestendi l-kunċett ta’ “ttikkettjar” lil hinn mid-definizzjoni li tinsab fil-punt 52 tal-Artikolu 3 ta’ dan ir-regolament. Fil-fatt, dan l-Artikolu 30(1) sempliċement jiċċara l-kunċett ta’ “prodott li jinkludi t-termini li jirreferu għall-produzzjoni organika”, kemm jekk fl-ittikkettjar, fir-reklamar jew fid-dokumenti kummerċjali. Ir-riferiment għall-imsemmi Artikolu 30(1), magħmul fl-Artikolu 32(1) tal-imsemmi regolament, ma jistax għalhekk ikollu l-effett li jestendi l-obbligu li jiġi indikat in-numru tal-kodiċi tal-awtorità jew tal-korp ta’ kontroll għal kull reklamar li jippromwovi prodott deskritt b’termini li jirreferu għall-produzzjoni organika.
31      F’dawn iċ-ċirkustanzi, l-espressjoni “jirreferi għal dak il-prodott”, li tinsab fil-punt 52 tal-Artikolu 3 tar-Regolament 2018/848 ma tistax tiġi interpretata bħala li tinkludi r-“reklamar” fil-kamp ta’ applikazzjoni tal-kunċett ta’ “ttikkettjar”, u lanqas bħala li tippermetti li jiġu estiżi għar-reklamar l-obbligi li huma speċifiċi għall-ittikkettjar.
32      Din l-interpretazzjoni hija kkorroborata mill-għanijiet tar-Regolament 2018/848. Skont il-premessi 6, 9, 15, 17 u 73 tiegħu, dan ir-regolament huwa intiż li jiżgura kundizzjonijiet ta’ kompetizzjoni leali fi ħdan is-suq intern tal-prodotti organiċi u li jippreżerva l-fiduċja tal-konsumaturi fil-prodotti deskritti bħala li huma organiċi. Għal dan l-għan, huwa jipprevedi regoli ċari li jipproteġu l-interessi tal-operaturi u tal-konsumaturi, b’mod partikolari permezz ta’ dispożizzjonijiet dwar l-ittikkettjar, sabiex l-operaturi jkunu jistgħu jibbenefikaw minn kundizzjonijiet ta’ kompetizzjoni leali u l-konsumaturi jkunu jistgħu jagħmlu għażliet informati (ara, f’dan is-sens, is-sentenza tal-4 ta’ Ottubru 2024, Herbaria Kräuterparadies II, C‑240/23, EU:C:2024:852, punti 71 u 72).
33      F’dan il-każ, kif enfasizzat il-Kummissjoni, l-indikazzjoni, fuq it-tikketta tal-prodotti organiċi, tan-numru tal-kodiċi tal-awtorità jew tal-korp ta’ kontroll li għaliha/għalih huwa suġġett l-operatur li jkun wettaq l-aħħar produzzjoni jew preparazzjoni, hija intiża li tiżgura t-traċċabbiltà tal-kontrolli li għalihom huma suġġetti dawn il-prodotti skont ir-Regolament 2018/848, konformement mal-għan, identifikat fil-punt preċedenti ta’ dan id-digriet, li tissaħħaħ il-fiduċja tal-konsumaturi fil-prodotti ttikkettjati bħala prodotti organiċi.
34      Issa, sabiex tiġi ggarantita t-traċċabbiltà ta’ dawn il-kontrolli, jidher suffiċjenti li jiġi indikat dan in-numru tal-kodiċi, kemm jekk fuq it-tikketta tal-prodotti organiċi kif ukoll fuq l-ippakkjar, id-dokument, l-avviż, iċ-ċurkett jew il-kullar, bħala mezzi jew forom ta’ ttikkettjar, fis-sens tal-punt 52 tal-Artikolu 3 ta’ dan ir-regolament, mingħajr ma huwa neċessarju li dan jiġi indikat ukoll fir-reklami fiżikament separati minn tali prodotti.
35      Barra minn hekk, kif irrilevaw Globus u l-Kummissjoni, l-obbligu li dan in-numru tal-kodiċi jiġi indikat f’kull reklamar iwassal għal diffikultajiet prattiċi sinjifikattivi meta diversi operaturi jkunu jistgħu jikkunsinnaw il-prodott organiku lill-awtur tar-reklamar. Fil-fatt, f’każ bħal dak tal-fuljetti ta’ reklamar inkwistjoni fil-kawża prinċipali, l-identità tal-operatur li jwettaq l-aħħar produzzjoni jew preparazzjoni u, għaldaqstant, l-identità tal-awtorità jew tal-korp ta’ kontroll imsemmi fl-Artikolu 32(1)(a) tar-Regolament 2018/848 li taħtha/taħtu jaqa’ dan l-operatur ma jkunux bħala prinċipju magħrufa fil-mument meta dawn il-fuljetti jiġu ppreparati.
36      Fid-dawl tar-raġunijiet premessi, hemm lok li għad-domandi magħmula tingħata r-risposta li l-Artikolu 32(1)(a) tar-Regolament 2018/848, moqri flimkien mal-punti 52 u 53 tal-Artikolu 3 kif ukoll mal-Artikolu 30(1) tiegħu, għandu jiġi interpretat fis-sens li l-obbligu li jiġi indikat in-numru tal-kodiċi tal-awtorità jew tal-korp ta’ kontroll li għaliha/għalih huwa suġġett l-operatur li wettaq l-aħħar produzzjoni jew preparazzjoni ma jestendix għall-fuljetti ta’ reklamar fiżikament separati mill-prodotti organiċi li huma jippromwovu.
Fuq l-ispejjeż
37      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
L-Artikolu 32(1)(a) tar-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007, moqri flimkien mal-punti 52 u 53 tal-Artikolu 3 u kif ukoll mal-Artikolu 30(1) ta’ dan ir-regolament,
għandu jiġi interpretat fis-sens li:
l-obbligu li jiġi indikat in-numru tal-kodiċi tal-awtorità jew tal-korp ta’ kontroll li għaliha/għalih huwa suġġett l-operatur li wettaq l-aħħar produzzjoni jew preparazzjoni ma jestendix għall-fuljetti ta’ reklamar fiżikament separati mill-prodotti organiċi li huma jippromwovu.
Firem
*      Lingwa tal-kawża: il-Ġermaniż.